Solymos, László, poslanec NR SR (2013-04-16):
Ďakujem pekne. Vážená pani predsedajúca, vážené poslankyne, vážení poslanci, s plnou vážnosťou dnes pristupujeme k téme nezamestnanosti, lebo situácia je vážna. Počas uplynulého víkendu sa mi niekoľkokrát stalo, že sa ma ľudia, známi pýtali, či na tejto schôdzi dnes vyriešime problém nezamestnanosti na Slovensku. Musím povedať, že sa pýtali s istou dávkou sarkazmu, ako keby občania neverili našim schopnostiam vyriešiť tento problém. Občanov, hlavne tých nezamestnaných, nezaujíma totiž to, ako hodnotíme stav veci my tu v parlamente, ale to, kedy a ako problém vyriešime. Jednoducho povedané, kedy využijeme moc, ktorú ľudia dali stranám vo voľbách na riešenie ich skutočných problémov. My opozičné strany sme sa od začiatku tohto volebného obdobia snažili ponúkať riešenia a snažili prichádzať s návrhmi. Ale úplne zbytočne. Nechceli ste, vážení kolegovia zo SMER-u, žiadnu participáciu opozičných strán na riešení problémov našej ekonomiky, verejných financií a nezamestnanosti. Je čas odložiť marketingové ťahy a je čas pomenovať veci pravým menom. Musím povedať, že ma nebaví porovnávať vyhlásenie pána premiéra a predstaviteľov SMER-u, keď sú v opozícii a keď sú v koalícii. Sú diametrálne odlišné. Tvrdíte, že robíte veľa na zlepšenie stavu, ale ukazuje sa, že v skutočnosti robíte málo a aj to málo robíte zle. Pozrime sa teraz, ako funguje vo vašom podaní, kolegovia zo SMER-u, demokracia, tzv. prijímanie zmysluplných návrhov opozície. Počas jedného roka fungovania tohto parlamentu sme ako opozičné strany predložili 103 návrhov zákonov, prešli 2. Za toto isté obdobie sme predložili 326 pozmeňujúcich návrhov zákonov, akceptovali ste 23. K zákonom, ktoré majú priamy vplyv na stav nezamestnanosti, ste mali obdobný postoj. Z 20 pozmeňujúcich návrhov, ktoré sme predložili k Zákonníku práce, ste prijali 3. Taký istý pomer ste predviedli aj pri zákone o dani z príjmov. A k zákonu o sociálnom poistení ste pre istotu neprijali žiadny, žiadny opozičný návrh. Vážení kolegovia zo SMER-u, ak by vám skutočne záležalo na riešení problému nezamestnanosti, tak by ste si podľa mňa mohli uvedomiť, že my na pravej strane politického spektra sme konzistentní v názoroch, aj keď sme v opozícii, aj keď sme vo vláde. Predpovedali sme, že vaša chybná politika bude viesť k prepúšťaniu, k rušeniu živností a dohôd a, žiaľ, presne to sa stalo. Dopredu sme upozorňovali na to, že zmeny v Zákonníku práce, zavedenie platenia odvodov z dohôd, nárast daňovo-odvodového zaťaženia práce pre všetky kategórie pracujúcich a najvyššia korporátna daň skoro v celej EÚ bude znamenať menej pracujúcich a viac nezamestnaných na Slovensku. Do konca februára tohto roku pribudlo v evidencii skoro 40-tisíc nezamestnaných, ubudlo 300-tisíc dohôd, čiže počet dohodárov poklesol drasticky skoro na polovicu. Sú obrovské rozdiely medzi jednotlivými regiónmi, napríklad najmä na juhu Slovenska. Kde sú konkrétne kroky vašej vlády na zmiernenie týchto rozdielov? Ako chcete stimulovať podnikateľov a firmy, aby vytvárali pracovné miesta práve v týchto regiónoch? Máte aj pre nich pripravených 120 mil. eur na tieto stimuly? Najväčší rozdiel medzi nami je ale v tom, že pravica má za sebou aj dôkazy, nielen reči. Netvrdím, v žiadnom prípade netvrdím, že všetko, čo pravicové vlády urobili, bolo bezchybné, ale jednoznačne dokázali naštartovať na Slovensku rast a výrazne znížili nezamestnanosť. SMER-u sa to doteraz nepodarilo. Ponúkli sme vám aj osvedčené nástroje, ktoré už v minulosti fungovali, ale neprosíte si ich. Reči sa hovoria a chlieb sa je, vážení kolegovia. O boji s krízou a nezamestnanosťou viete pekne rečniť, ale v skutočnosti tento boj prehrávate na celej čiare. Reformy stredopravých strán už dokázali vytvoriť zo Slovenska najrýchlejšie rastúcu ekonomiku v Európskej únii. Viedli k vytvorenie 300-tisíc nových pracovných miest a k poklesu nezamestnanosti na polovicu. Radičovej vláda dokázala výrazne znížiť deficit verejných financií, pričom ukázala, že konsolidácia sa dá aj tak, á, konsolidovať sa dá aj tak, že väčšina krokov je na výdavkovej strane. Čiže je to skutočné šetrenie, nielen reči o šetrení. Skrátka, pravica už dokázala vyviesť krajinu z krízovej situácie, naštartovať rast, konsolidovať verejné financie, znížiť deficit a znížiť dlhy. SMER to ešte zatiaľ nedokázal. Vládnutie vám ide len vtedy, keď zdedíte najrýchlejšiu rastúcu ekonomiku v EÚ, ako v 2006, a môžete zbierať ovocie reforiem pravicových vlád, ktoré ste predtým tak zúrivo kritizovali. Lenže keď sa ocitnete v krízovej situácii, konáte neodborne a nepremyslene. A viete prečo? Lebo nemáte víziu a stratégiu pre túto krajinu a nemáte riešenie pre aktuálne problémy Slovenska. Jediné, čo zatiaľ ste dokázali, je systematické ničiť reformy, ktoré zo Slovenska urobili úspešnú krajinu. My na rozdiel od vás ponúkame to, čo sa už raz osvedčilo. Treba sa vrátiť k rovnej dani, opäť liberalizovať Zákonník práce, znížiť daňovo-odvodové zaťaženie, najmä pre nízkopríjmové skupiny, šetriť viac na strane výdavkov, a nielen zvyšovať príjmy, a zároveň stimulovať našich malých a stredných podnikateľov. Podľa vás je to problém, že chceme vrátiť krajinu do predošlého stavu. Pýtam sa ale, prečo je to problém, keď vtedy krajina fungovala lepšie, viac ľudí pracovalo a bolo menej nezamestnaných? Prečo chcete pokračovať v tých opatreniach, ktoré znižujú počet pracujúcich a zvyšujú počet tých, ktorí sú odkázaní na štátnu a sociálnu pomoc? Chválite sa, že máte Zákonník práce, ktorý podľa vás chráni zamestnancov, ale za chvíľu nebude mať koho chrániť. Zhoršili ste podnikateľské prostredie natoľko, že firmy odchádzajú zo Slovenska, siahli ste na dôchodky občanov v druhom pilieri. Máte verejný sľub, ktorý ste dali obyvateľom Slovenska, sľúbili ste im istoty a mali by ste to začať plniť. Ešte raz mi dovoľte, kolegyne a kolegovia zo SMER-u, aby som sa vrátil k tomu, čo som počas svojho vystúpenia niekoľkokrát uviedol. Ignorujete návrhy z radov opozície, ignorujete dobre fungujúce a osvedčené riešenia. Je to vaša zodpovednosť. Nie ste ochotní odložiť stranícky a ideologický náhľad na riešenie problémov. Je to na škodu občanov tejto krajiny. Ďakujem pekne. (Potlesk.)